Cofnodion Cyfarfod Agored Pwyllgor Cynghori Ar Fwyd Cymru A Gynhaliwyd Ar 11 Ebrill 2019 Yn Swyddfa Asiantaeth Safonau Bwyd Cymru, Tŷ Southgate, Caerdydd.

**Yn bresennol:**

**Aelodau Pwyllgor Cynghori ar Fwyd Cymru (y Pwyllgor) a oedd yn bresennol:**

Dr R Hussey, Cadeirydd

Mr D Peace

Dr N Barry

Mr J Wilson

Mr A Gardner

Dr P Hollington

**Swyddogion yr Asiantaeth Safonau Bwyd (ASB) a oedd yn bresennol:**

Julie Pierce, Cyfarwyddwr Bod yn Agored a Digidol, a Chyfarwyddwr ASB Cymru

Alice Teague

Daniel Morrelli

Becky Jones

Lucy Edwards – Ysgrifenyddiaeth

Elora Elphick – Ysgrifenyddiaeth

**Rhanddeiliaid a oedd yn bresennol:**

Cynrychiolwyr o Gynhyrchion Cig Oen a Chig Eidion Cymru

Cynrychiolwyr Cydffederasiwn y Diwydiannau Amaethyddol

Cynrychiolwyr o awdurdodau lleol yng Nghymru gan gynnwys Powys, Sir Fynwy, Rhondda Cynon Taf a Chasnewydd

**Cyflwyniadau gan:**

Becky Jones, ASB Cymru

Jacqui Thomas, Cyd-gadeirydd Grŵp Bwyd Anifeiliaid Rhanbarthol Cymru a Swyddog Arweiniol Gorllewin - Canolbarth Cymru

Gareth Walters, Arweinydd Strategol ar gyfer Bwyd Anifeiliaid, Penaethiaid Safonau Masnach Cymru (WHOTS)

1. **Cyflwyniadau**
   1. Croesawodd y Cadeirydd y rhai a oedd yn bresennol i’r cyfarfod a rhoddodd wybod mai'r cyfarfod oedd yr ail i'w gynnal yn dilyn yr adolygiad a gynhaliwyd yn 2018 ar weithrediadau'r Pwyllgorau Cynghori ar Fwyd yng Nghymru ac yng Ngogledd Iwerddon. Atgoffodd y Cadeirydd fod y Pwyllgor, yn dilyn yr adolygiad, wedi symud tuag at ffordd fwy blaengar o weithio ac, yn unol â'r argymhellion a wnaed yn yr adolygiad, y byddai'n canolbwyntio ar ddatblygu ei wybodaeth *(intelligence*)/mewnwelediad ei hun a allai gyfrannu at faterion i'w ystyried gan y Bwrdd. Dywedodd y Cadeirydd y byddai gwybodaeth y Pwyllgor yn atodol i wybodaeth a ddarparwyd eisoes i’r ASB o ystod eang o ffynonellau eraill, gan gynnwys cyngor gan grwpiau cynghori arbenigol, cyngor gwyddonol, data o raglenni gwyddor gymdeithasol a mewnwelediad defnyddwyr a rheoli digwyddiadau. Hysbysodd y Cadeirydd y byddai'r ffordd newydd o weithio yn cael ei monitro a'i hadolygu a dywedodd y byddai'n croesawu adborth gan randdeiliaid ar drafodion y dydd.
   2. Nodwyd ymddiheuriadau am absenoldeb gan Richard Bowen, Helen George, Mrs B Lyne-Pirkis a Mr R Alexander.
2. **Datganiadau o fuddiannau**
   1. Fe nododd aelodau'r Pwyllgor y datganiadau canlynol o fuddiannau:

* Dywedodd Norma Barry ei bod hi'n gweithio ar aseiniadau ymgynghoriaeth ar gyfer busnesau bwyd sy'n cynnwys drafftio polisïau adnoddau dynol a chynlluniau busnes. Hefyd, dywedodd Norma Barry ei bod yn aelod o Fwrdd Diwydiant Bwyd a Diod Cymru.
* Dywedodd Ruth Hussey ei bod hi'n Llywodraethwr y Sefydliad Iechyd, Comisiynydd y Comisiwn LSE/Lancet ar 'Dyfodol y GIG' ac yn Aelod o Fwrdd Ymgynghorol y Sefydliad Cenedlaethol dros Ymchwil Iechyd. Mae gan Ruth aelodau o'r teulu sy'n ffermwyr hefyd.
* Dywedodd David Peace ei fod yn Gadeirydd anweithredol ac yn gyfranddaliwr Vorenta Ltd, sef cwmni daliannol Hall Mark Veterinary Compliance Services, ac yn ddiweddar y cwmni Meat and Livestock Commercial Services Limited (MLCSL). Hefyd, mae David yn Gadeirydd Probita Solutions Ltd ac yn Gyfarwyddwr Umentas Ltd.
* Dywedodd Alan Gardner ei fod yn geidwad da byw gyda diadell fach o ddefaid a bod ei ferch yn gweithio yn y diwydiant Bwyd Anifeiliaid.
* Dywedodd James Wilson ei fod yn aelod o Fwrdd Diwydiant Bwyd a Diod Cymru ac yn berchen ar fusnes pysgod cregyn.
* Rhoddodd Philip Hollington wybod ei fod yn aelod o Fwrdd Rheoli Partneriaeth Hyfforddiant Bwyd-Amaeth, Cymdeithas Glaswelltir Prydain a'r Gymdeithas Amaethyddiaeth Drofannol. Fe'i penodwyd yn ddiweddar i'r pwyllgor llywio ar gyfer y gynhadledd Bwyd a Ffermio.
  1. Nodwyd pob datganiad.

1. **Cofnodion y Cyfarfod Diwethaf**

3.1 Yn ddarostyngedig i ychydig o welliannau a phrawfddarlleniad terfynol, cytunwyd bod cofnodion y cyfarfod a gynhaliwyd ar 10 Ionawr yn gofnod cywir. **Cam gweithredu: Ysgrifenyddiaeth Cofnodion i'w diwygio, eu cyfieithu a'u cyhoeddi ar y wefan.**

1. **Adroddiad gan y Cadeirydd (Papur FSAW 19/04/02)**
   1. Cyflwynodd y Cadeirydd ei hadroddiad ysgrifenedig a oedd yn crynhoi’r trafodaethau yng nghyfarfod diwethaf y Bwrdd ac yn ymdrin â thrafodaethau a gynhaliwyd ganddi gyda Chadeirydd y Bwrdd, a Chadeirydd y Pwyllgorau Cynghori ar Fwyd yng Ngogledd Iwerddon, mewn perthynas â'r adolygiad o’r Pwyllgorau. Nid oedd unrhyw faterion yn codi o'r adroddiad. Rhoddodd y Cadeirydd ddiweddariad llafar o’i phresenoldeb ochr yn ochr â Heather Hancock a Julie Pierce yn y cyfarfod Gweinidogol gyda Vaughan Gething ar 2 Ebrill lle cynhaliwyd trafodaethau defnyddiol ar ymadael â'r Undeb Ewropeaidd (UE), alergenau, a phenodiadau i'r Bwrdd a'r weithrediaeth.
2. **Diweddariad gan y Cyfarwyddwr (Papur FSAW 19/04/03)**
   1. Cafodd y Pwyllgor yr adroddiad rheolaidd gan y Cyfarwyddwr dros dro yng Nghymru, a nododd fod cyfarfodydd wedi'u cynnal gydag ystod o randdeiliaid a bod adnoddau ychwanegol ar gael i gefnogi awdurdodau lleol Cymru wrth iddynt baratoi ar gyfer ymadael â’r UE a gwaith mewn perthynas â phrosiectau samplu bwyd. Tynnodd yr adroddiad sylw hefyd at bresenoldeb yr ASB yng Nghymru yng nghynhadledd Blas Cymru a manylodd ar ddau adroddiad a gyhoeddwyd mewn perthynas â'r Cynllun Sgorio Hylendid Bwyd; Adroddiad yn manylu ar Arolygiad o Weithrediad y System Apelio yng Nghymru ac Adroddiad Archwilio â Ffocws ar Weithrediad Awdurdodau Lleol o’r Cynllun Sgorio Hylendid Bwyd Statudol yng Nghymru. Nid oedd unrhyw faterion yn codi o'r adroddiad.
3. **Rheolaethau Swyddogol ar Fwyd Anifeiliaid – Trafodaeth Agored**
   1. Agorodd y Cadeirydd y trafodaethau gan ailadrodd mai pwrpas y trafodaethau agored oedd cynorthwyo'r Pwyllgor i ddatblygu ei fewnwelediad a'i wybodaeth ei hun a allai gyfrannu at faterion sy'n debygol o fod yn nodwedd o drafodaethau'r Bwrdd sydd ar y gweill. Dywedodd y Cadeirydd fod ganddi ddiddordeb arbennig mewn cyfleoedd i'r Pwyllgor archwilio unrhyw agweddau ar fater sy’n benodol i’r wlad dan sylw. Ychwanegodd y Cadeirydd y byddai'n croesawu deialog gynhwysol a gwahoddodd randdeiliaid a oedd yn bresennol i gymryd rhan yn y trafodaethau.
   2. Er mwyn disgrifio’r sefyllfa, ac er mwyn helpu i hwyluso trafodaethau, rhoddodd swyddogion yr ASB a swyddogion awdurdodau lleol gyflwyniad. Rhoddodd y cyflwyniad drosolwg o waith yr ASB ar Reolaethau Swyddogol Bwyd Anifeiliaid yng Nghymru gan gyfeirio at bwysigrwydd bwyd anifeiliaid, rheolaethau a chyflenwi yng Nghymru a pherfformiad a chyflawniadau allweddol. Tynnodd sylw hefyd at y cyfleoedd a'r heriau a wynebir yn y dyfodol a'r trefniadau llywodraethu sydd ar waith. Rhoddodd drosolwg o gyflenwi rhanbarthol, rôl y swyddogion arweiniol bwyd anifeiliaid rhanbarthol a rôl y Grŵp Llywodraethu Bwyd Anifeiliaid.
   3. Nododd y Pwyllgor ei bod yn amlwg y bu newid sylweddol yn nhrefniadaeth a darpariaeth Rheolaethau Swyddogol Bwyd Anifeiliaid yng Nghymru er 2015, pan drosglwyddwyd y cyllid i’r ASB yng Nghymru.
   4. Croesawodd y pwyllgor yr adolygiad a gynlluniwyd ar gyfer yr haf i ystyried sut mae'r model cyfredol yn gweithio. Cynghorodd y Pwyllgor y dylid tynnu ar brofiad a'r gwahanol fodelau ledled y DU i lywio'r adolygiad. Nododd y Pwyllgor y dylai’r adolygiad ganolbwyntio ar ofyniad cyllidebol yn y dyfodol a’r defnydd o’r gyllideb honno, a hefyd annog iddo ystyried effaith y model o ran canlyniadau.
   5. Nododd y pwyllgor feysydd posibl i'w gwella mewn perthynas â threfniadau gweinyddu a'r angen i gydweithio ar draws sectorau; cymryd agwedd fwy unedig ag asiantaethau eraill, sef Adran yr Amgylchedd, Bwyd a Materion Gwledig (Defra), yr Asiantaeth Iechyd Anifeiliaid a Phlanhigion (APHA). Mae'r adolygiad yn gyfle i edrych ar y system yn ei chyfanrwydd i sicrhau bod yr ASB yn herio ffyrdd o weithio yn barhaus, yn unol â’r rhaglen Rheoleiddio Ein Dyfodol. Mae cyfleoedd i wella rhannu data gweinyddol a rhannu gwybodaeth, gan ddefnyddio'r dulliau gwyliadwriaeth y mae'r ASB wedi'u datblygu. Hefyd, anogwyd y tîm i geisio mewnbwn gan y rhai yn yr ASB sy'n gyfarwydd â'r defnydd newydd o ddata.
   6. Clywodd y Pwyllgor gan randdeiliaid fod cynlluniau Sicrwydd yn gallu gweithio ar y cyd â'r broses arolygu ac roeddent o’r farn bod cyfle i'r ASB adeiladu ar y berthynas hon fel rhan o'r dull Rheoleiddio Ein Dyfodol ehangach i gael y canlyniadau gorau o'r gwaith hwn.
   7. Diolchodd y Cadeirydd i’r Pwyllgor a'r rhai a oedd yn bresennol am eu sylwadau a dywedodd y byddai canlyniadau'r trafodaethau'n cael eu trosglwyddo i swyddogion polisi perthnasol yr ASB ac yn llywio ystyriaeth y Bwrdd yn y dyfodol o Reolaethau Swyddogol Bwyd Anifeiliaid.
4. **Sesiwn Holi ac Ateb**
   1. Ni chodwyd unrhyw faterion.
5. **Unrhyw Fater Arall**
   1. Nododd y Pwyllgor y byddai'r cyfarfod nesaf yn gyfarfod busnes ar 7 Mai 2019.